
Ανταπάντηση του ΣΕΔΕ Καρδίτσας στον Δήμαρχο Σοφάδων

Κύριε Διευθυντά

Ούτε ο Σύνδεσμος Εργοληπτών Δημοσίων Έργων Καρδίτσας επιθυμεί συνέχιση ενός διαλόγου που ίσως αφορά ελάχιστους αναγνώστες σας. Αναγκαζόμαστε όμως να επανέλθουμε γιατί ο κ. Δήμαρχος Σοφάδων –άδικα θεωρούμε- χρησιμοποιεί στην απάντησή του σε προηγούμενη επιστολή μας εκφράσεις που κοινώς χαρακτηρίζονται ΄΄βαριές κουβέντες΄΄. Ούτε προκλητικοί ήμασταν, ούτε υπαινιγμούς και παραπλανητικά υπονοούμενα διατυπώσαμε. Τα σημεία που θέσαμε κάθε άλλο παρά  ευτελή και διαστρεβλωτικά ήταν. 

Σε ένα σημείο μόνον έχει δίκιο ο κ. Δήμαρχος. Όντως, δεν ανατέθηκε τελικά σε εμπειροτέχνη το έργο με 3%. Το λάθος μας προήλθε από το ότι στον πίνακα των 15 έργων που ο ίδιος ο κ. Δήμαρχος έδωσε στην δημοσιότητα, περιλαμβάνεται και αυτό το έργο σαν ανατεθέν ενώ τελικά δεν είχε εγκριθεί. Κατά τα άλλα, επιμένουμε χωρίς ΄΄ανερυθρίαστες παραποιήσεις΄΄ και με βάση τα στοιχεία που είναι αναρτημένα στο ΔΙΑΥΓΕΙΑ ότι οι απ΄ ευθείας αναθέσεις για ένα μικρό χρονικό διάστημα του 2012 ήταν 13, όλες με μηδενικές εκπτώσεις που δεν αφορούσαν χιονοπτώσεις, πλημμύρες, πυρασφάλεια, αλλά συντηρήσεις οικοδομικών και έργων οδοποιίας. 

Να θυμίσουμε επίσης στον κ. Δήμαρχο τον αγώνα που κάναμε για την παντελή κατάργηση των απ΄ ευθείας αναθέσεων μέσω του κεντρικού οργάνου μας την ΠΕΣΕΔΕ, για τον Ν 4053 / 2012 που μετά από πίεσή μας υπέγραψε ο τότε υπουργός κ. Βορίδης για κατάργηση των αναθέσεων και για την ανατροπή του μόλις μετά από ένα μήνα με τον Ν4071 / 2012 με την υπογραφή του ίδιου υπουργού (!!) μετά από τρομακτική πίεση της Κεντρικής Ένωσης Δήμων Ελλάδας (ΚΕΔΕ). 

Θεωρούμε, όπως προκύπτει από τα παραπάνω ότι, αν και γενικά είμαστε παρεξηγημένος κλάδος, ούτε σε παιχνίδια συμμετέχουμε, ούτε ΄΄αεριτζίδικα΄΄ περιμένουμε να ζήσουμε. Προσφέρουμε αιματηρές εκπτώσεις, παράλογες για τους περισσότερους, ίσα ίσα για να συνεχίσουμε να υπάρχουμε και να μην βάλουμε λουκέτο στα γραφεία μας. Και επιπλέον μας οφείλονται τόσο από το δημόσιο όσο και από τους δήμους τεράστια ποσά από το 2010 έως σήμερα. Αφήστε λοιπόν κ. Δήμαρχε τις μεγάλες και εύκολες κουβέντες, τους ευτελείς χαρακτηρισμούς. Αν θέλετε, για το καλό όπως λέτε του δήμου και των δημοτών σας, καλέστε μας έστω και τώρα, προκειμένου να δοθούν αμοιβαίες εξηγήσεις και να συμβάλλουμε και εμείς με την δουλειά μας στον αγώνα σας.     

